Fra i morgen og de næste tre dage kan bilister i Aarhus få mulighed for at parkere til en ganske favorabel pris.

Det kan ske for bare 50 øre i timen i den nyopførte bygning Dokk1 på Aarhus Havn, som har Europas største automatiske parkeringskælder.

Her kan bilen parkere sig selv ved, at føreren kører den ind i en boks, som derefter automatisk transporterer bilen med en elevator ned under jorden.

Det er dette særlige system, som rådgivningsfirmaet Alectia gerne vil have testet, inden parkeringsanlægget officielt åbner omkring den 1. juni i år.

Derfor kan bilisterne i Aarhus få mulighed for at afprøve anlægget for at finde ud, om det virker efter hensigten:

- Vi har testet i to-tre måneder med blandt andet håndværkere fra byggepladsen, men nu vil vi gerne have lidt flere ind og prøve at se, hvordan det går med anlægget, siger projektchef Alex Laursen fra Alectia til TV 2 | ØSTJYLLAND.

Hvis man vil deltage i testen af parkeringsanlægget, som foregår fra den 7. april til 10. april 2015, skal man sende en mail til rpr@alectia.com og skrive 'Dokk1' i emnefeltet.

Byggeriet af Dokk1 har kostet omkring 1,9 milliarder kroner og er dermed det største bygge- og anlægsprojekt i Aarhus Kommunes historie.

Bygningen skal blandt andet huse kommunens borgerservice og Hovedbiblioteket.

Du kan se, hvordan den automatiske parkeringskælder fungerer, i videoen øverst på siden. Videoen er fra november 2014, hvor TV 2 | ØSTJYLLAND var blandt de første, der fik lov til at prøve det nye anlæg.